รายงานคณะกรรมการตรวจสอบประจำปี 2551

เรียน ท่านผู้ถือหุ้น บริษัท สามารถคอร์ปอเรชั่น จำกัด (มหาชน)

คณะกรรมการตรวจสอบชุดปัจจุบันได้รับการแต่งตั้งขึ้น ตามมติผู้ถือหุ้นบริษัท เมื่อวันที่ 24 เมษายน
2551 ซึ่ง คณะกรรมการตรวจสอบประกอบด้วยกรรมการอิสระ 4 ท่าน คือ นายประดัง ปรีชญางกูร
เป็นประธานกรรมการตรวจสอบ ดร. ทองฉัตร หงศ์ลดารมภ์ นายเสรี สุขสถาพร และนายอรัญ
พรหมรัตน์ เป็นกรรมการตรวจสอบ ซึ่งเป็น ผู้มีประสบการณ์ด้านการบริหาร การลงทุน การเงิน
และการบัญชี
โดยคณะกรรมการตรวจสอบทุกท่านมีคุณสมบัติครบถ้วนตามที่กำหนดไว้ในกฎบัตรคณะกรรมการตรวจสอบ
ซึ่งสอดคล้องกับข้อกำหนดและแนวทางปฏิบัติที่ดีสำหรับคณะกรรมการตรวจสอบของตลาดหลักทรัพย์ฯ

คณะกรรมการตรวจสอบได้ปฏิบัติหน้าที่ตามขอบเขตหน้าที่
และความรับผิดชอบที่ได้รับมอบหมายจากคณะกรรมการบริษัท โดยในปี 2551 ได้มีการประชุมรวม 6
ครั้ง ซึ่งในการประชุมแต่ละครั้งได้เชิญผู้บริหารระดับสูง ผู้ตรวจสอบภายใน และผู้สอบบัญชีของบริษัท
เข้าร่วมประชุมตามวาระที่เกี่ยวข้อง และได้รายงานผลการประชุมต่อคณะกรรมการบริษัท
ซึ่งสรุปกิจกรรมได้ดังนี้

1) ให้ความเห็นชอบงบการเงินและงบการเงินรวมของบริษัท และบริษัทย่อยประจำรายไตรมาส
และงบการเงินประจำปี 2551 ซึ่งผ่านการสอบทานและตรวจสอบจากผู้สอบบัญชี
ก่อนนำเสนอให้คณะกรรมการบริษัทพิจารณาอนุมัติ โดยได้เชิญฝ่ายบริหารและผู้สอบบัญชีของบริษัท
เข้าร่วมประชุมและชี้แจงข้อซักถามก่อนที่คณะกรรมการตรวจสอบจะให้ความเห็นชอบต่องบการเงิน
ในเรื่องความถูกต้องครบถ้วนของงบการเงิน
รายการปรับปรุงบัญชีที่มีผลกระทบต่องบการเงินที่มีสาระสำคัญ
และความเพียงพอในการเปิดเผยข้อมูล
ทั้งยังได้พิจารณาข้อเสนอแนะต่อระบบการควบคุมภายในของผู้สอบบัญชี
โดยคณะกรรมการตรวจสอบมีความเห็นว่า รายงานทางบัญชีและการเงินของบริษัท
มีการควบคุมที่เพียงพอ และมีการเปิดเผยข้อมูลในงบการเงินอย่างเพียงพอและทันเวลา
เพื่อประโยชน์กับผู้ถือหุ้น นักลงทุน หรือผู้ใช้งบการเงินในการตัดสินใจลงทุน

2) สอบทานและให้ความเห็นต่อการเข้าทำรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์ของบริษัทและบริษัทย่อย
ตามหลักเกณฑ์ของตลาดหลักทรัพย์ฯ และสำนักงาน ก.ล.ต.โดยคณะกรรมการตรวจสอบเห็นว่า
การจัดทำรายการดังกล่าวเป็นไปอย่างสมเหตุสมผล และเงื่อนไขต่างๆ ตามปกติของธุรกิจ
ทั้งยังเป็นไปเพื่อประโยชน์สูงสุดของบริษัท และมีการเปิดเผยข้อมูลต่อตลาดหลักทรัพย์ฯ
อย่างเพียงพอ ถูกต้องครบถ้วน

3)
ทบทวนและแก้ไขกฎบัตรของคณะกรรมการตรวจสอบให้สอดคล้องกับนโยบายการกำกับดูแลที่ดีของกิจการ
และข้อกำหนดของตลาดหลักทรัพย์ฯ เพื่อนำเสนอคณะกรรมการบริษัทเพื่อพิจารณาอนุมัติต่อไป

4)
สอบทานระบบการบริหารความเสี่ยงในการทำธุรกิจของบริษัทและระบบการควบคุมภายในตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์ฯ
เพื่อรายงานต่อคณะกรรมการบริษัท ซึ่งครอบคลุมถึงการควบคุมด้านการบริหาร การเงิน
การปฏิบัติตามกฎหมายรวมทั้งสอบทานนโยบาย แนวทางการบริหารความเสี่ยง
โดยคณะกรรมการตรวจสอบเห็นว่า
บริษัทมีการควบคุมภายในและการบริหารความเสี่ยงที่เพียงพอและมีประสิทธิผล

5)
สอบทานความเป็นอิสระแผนการตรวจสอบภายในประจำปีขอบเขตของงานตรวจสอบภายในรวมทั้งได้พิจารณาประเมินผล
การปฏิบัติงานของหน่วยงานตรวจสอบภายใน โดยคณะกรรมการตรวจสอบเห็นว่า
การตรวจสอบภายในของบริษัท เป็นไปอย่างอิสระเพียงพอและมีประสิทธิผล

6) สอบทานนโยบายกำกับดูแลกิจการ
และจรรยาบรรณของบริษัทให้เป็นไปตามหลักเกณฑ์ของตลาดหลักทรัพย์ฯ
และกฎระเบียบข้อบังคับต่างๆ ที่เกี่ยวข้อง

7)  คณะกรรมการตรวจสอบได้ประเมินตนเอง ตามแนวทางปฏิบัติของตลาดหลักทรัพย์ฯ
    และกฎบัตรคณะกรรมการตรวจสอบ เพื่อสอบทานขอบเขตและผลการปฏิบัติงานเกี่ยวกับ
    องค์ประกอบของคณะกรรมการตรวจสอบ การประชุม
    ผลงานความสัมพันธ์ระหว่างผู้บริหารและผู้สอบบัญชีภายนอก ผลการประเมิน พบว่า
    คณะกรรมการตรวจสอบ มีขอบเขต
    และผลการปฏิบัติงานสอดคล้องตามแนวทางปฏิบัติที่ดีของตลาดหลักทรัพย์ฯ
    และกฎบัตรคณะกรรมการตรวจสอบของบริษัท
    เพื่อช่วยเสริมสร้างการกำกับดูแลกิจการที่ดีได้อย่างมีประสิทธิผล

ในปี 2551 คณะกรรมการตรวจสอบได้ปฏิบัติงานตามหน้าที่และความรับผิดชอบที่ได้รับมอบหมาย
โดยใช้ความรู้ความสามารถ และความมีอิสระอย่างเพียงพอ
และให้ความสำคัญอย่างยิ่งต่อการดำเนินงานภายใต้ระบบการกำกับดูแลกิจการที่มีประสิทธิผล
โปร่งใส และเชื่อถือได้ เพื่อประโยชน์ต่อผู้มีส่วนได้เสียทุกฝ่ายอย่างเท่าเทียมกัน

  ( นายประดัง ปรีชญางกูร )

ประธานคณะกรรมการตรวจสอบ

  บริษัท สามารถคอร์ปอเรชั่น จำกัด (มหาชน)